En 43-årig mand fra Sæby er anklaget for at have købt sig til at se seksuelle overgreb mod børn og unge på nettet.

En 43-årig mand fra Sæby er mandag eftermiddag blevet varetægtsfængslet i fire uger efter at have været i grundlovsforhør ved Retten i Hjørring. Manden er anklaget for at have købt sig til at se seksuelle overgreb mod børn og unge på nettet. Politiet mener, at manden på chatsider på internettet har købt sig til at se udenlandske mænd misbruge unge under 15 år og børn under 12 år. Han har ifølge anklager Karina Schou fra Nordjyllands Politi tilskyndet til misbruget, hvilket er en skærpende omstændighed. Episoderne er angiveligt fundet sted fra januar til juni i år. Manden blev anholdt søndag klokken 13.33. Anklager Karina Schou begærede dørene lukket, da hun havde læst anklageskriftet mod den 43-årige op. Det skete, fordi flere medgerningsmænd stadig er på fri fod.